११ वर्षदेखि १६ वर्षसम्मका उमेरका ती बालक वाइल्ड बोअर सकर टिमका सदस्य थिए । उनीहरु चियाङ रायमा रहेको थाम लुवाङ गुफामा जुन २३ मा घुम्न गएका थिए । तर भारी वर्षाका कारण आएको बाढीका कारण गुफाको प्रवेशद्वार बन्द भएको थियो ।
अन्तर्राष्ट्रिय उद्दार टोलीले उनीहरुलाई सोमबार भेटेपछि पूरै थाइल्याण्डमा खुशी छाएको छ । थाइल्याण्डको जल सेना, अमेरिकी, चिनियाँ, अष्ट्रेलियन तथा बेलायती गोताखोरहरुले उनीहरुलाई भेटेका हुन् । चियाङ रायका गर्भनर नरोङसाक ओसोत्तनाकोर्नले १३ जना नै सकुशल रहेको पुष्टि गरेका छन् ।
बाढीका कारण गुफाभित्र पूरै लेदो पसेका कारण उद्दारमा समय लागेको अधिकारीहरुले जनाएका छन् । उद्दारका लागि दुई जना बेलायती उद्दारकर्मी रिक स्ट्यान्टोन र जोन भोलान्थेन गएको हप्ता थाइल्याण्ड आएका थिए । थाइल्याण्डको नाभी फोर्सले फेसबुकमा राखेको भिडियोमा टर्च बाल्दै गुफाको भित्री भागमा पुगेका बेलायती उद्दारकर्मीले ती बालकहरुसँग गरेको कुराकानी सुन्न सकिन्छ ।
जब बालकहरुको समूहबाट कसैले आज कुन दिन हो भनेर सोध्छन् । उद्दारकर्ता एकछिन रोकिएर भन्छन्, ‘सोमबार, सोमबार । तिमीहरु यहाँ फसेको दश दिन भयो । तिमीहरु एकदमै साहसी छौ ।’ ती दुई गोताखोरले आफूहरु अहिले जानुपर्ने र छिट्टै आउने बताउँछन् ।
उनीहरु गुफाको ४०० मिटरभित्र रहेको र अब उनीहरुलाई बाहिर निकाल्न निकै नै चुनौतीपूर्ण रहेको छ । थाई अधिकारीहरुले गुफाभित्र खानेकुरा खसालिरहेका छन् । परिवारका सदस्यहरु गुफाबाहिर जम्मा भएका छन् । त्यस्तै गुफामा फसेका बालकहरु र प्रशिक्षकका लागि थाइल्याण्डका विभिन्न क्षेत्रमा प्राथना गरिरहेका छन् ।
भारी वर्षाका कारण गुफामा पानी पसेका कारण उनीहरु हराएका थिए । थाइल्याण्डको जल तथा वायुसेनाले उद्दारका लागि ठूलो अभियान चलाएको थियो । साथै विभिन्न देशका एक हजारभन्दा बढी उद्दारकर्मीहरु उद्दारमा खटिएका छन् ।
थर्मल क्यामेरा तथा ड्रोनको सहायताले भित्रको अवस्थाका बारेमा जानकारी लिने काम भैरहेको छ । साथै भित्र पठाइएको रोबोटले पानीको मात्राका बारेमा जानकारी दिइरहेको छ ।